**Philipp Jakob Siebenpfeiffer** (1789–1845) var en tysk jurist og journalist. Han var blant de mest fremtredende liberaldemokrater i Sør-Tyskland under Vormärz, perioden før den tyske revolusjonen i 1848. Sammen med Johan Georg August Wirth arrangerte han i 1832 Hambachfesten, den til da største politiske demonstrasjon i Tyskland.

Biografi
--------

Siebenpfeiffers far var skredder. Sønnen mistet begge sine foreldre da han var ti år gammel, og vokste opp hos en tante i Lahr i Schwarzwald. Fra 1808 arbeidet han i Freiburg og studerte ved universitetet der. Han fikk som student bo hos professor Karl von Rotteck og ble preget av hans lære. Fra 1818 var han *Landkommissar* (i dag *landrat*, norsk: kommunalråd) i Homburg. Siebenpfeiffer skrev i 1831 en håndbok i statsrett, sivilprosess og forvaltningsrett (*Handbuch der Verfassung, Gerichtsordnung und gesamten Verwaltung Rheinbayerns*) som lenge var i bruk. 

Han hadde allerede i 1830 offentlig fremsatt kritikk av økonomiske, sosiale og politiske misforhold i samfunnet og fremlagt sine reformforslag i sitt nye tidsskrift *Rheinbayern*. Den statslojale Siebenpfeiffer kom på denne måten i konflikt med Ludvig I, som tvangsforflyttet ham til stillingen som leder av tvangsarbeidsfengselet i Kaisheim ved Donauwörth. Siebenpfeiffer påklaget beslutningen til bezirksretten i Zweibrücken og vant frem. Han utga fra 1831 avisen *Der Bote aus dem Westen* (*Westbote*, norsk *Budbringer fra vest)* og grunnla *Vaterlandsverein zur Unterstützung der freien Presse* (*Preßverein*, norsk *Fedrelandsforeningen til understøttelse av den frie presse, Presseforeningen*), som dermed ble den første journalist-fagforening i Tyskland.

Sammen med Johan Georg August Wirth tok han initiativ til den store politiske demonstrasjonen Hambachfesten den 27. mai 1832. I sin tale under Hambachfesten krevde han pressefrihet, likestilling for kvinner og andre demokratiske rettigheter. Han argumenterte for en fredelig revolusjon for å oppnå disse målene. Demonstrasjonen samlet fra 30 000 (politiets opplysninger) til 60 000 (Siebenpfeiffers egne anslag), og var uansett den største politiske samling i landet til da. Kort tid senere ble han arrestert for oppvigleri, men senere frikjent. Han ble i en annen sak dømt for å ha fornærmet embetsstanden, men rømte i 1833 til Sveits.

Siebenpfeiffer ble i 1834 professor i strafferett og statsrett i Bern, og gikk samme år inn for utdannelse og velferdsordninger for alle. En mental lidelse førte til at han i 1842 måtte på det på det tidspunktet moderne psykatriske sykehuset i Bümpliz i Sveits, der han også døde.

Ettermæle
---------

Siebenpfeiffer-prisen deles ut annethvert år til journalister som krever bevissthet knyttet til demokratiet i vår tid. Siebenpfeiffer-Gymnasium Kusel finnes i Kusel i Rhreinland-Pfalz og fikk sitt navn i 2015.

Forster regnes av Arbeitsgemeinschaft Orte der Demokratiegeschichte blant de viktigste personer som i løpet av de siste 200 år har bidratt til dannelsen av demokratiet i Tyskland.

Se også
-------

* Det tyske demokratiets pionerer

Referanser
----------

1. 1 2   Autorités BnF, data.bnf.fr, besøkt 10. oktober 2015[Hentet fra Wikidata]
2. ↑   www.saarland-biografien.de[Hentet fra Wikidata]
3. 1 2 3  Biographie, Deutsche. «Siebenpfeiffer, Philipp Jakob - Deutsche Biographie». *www.deutsche-biographie.de* **(tysk)**. Besøkt 27. august 2022.
4. 1 2  «Saarland Biografien». *www.saarland-biografien.de*. Besøkt 27. august 2022.
5. 1 2 3  «100 Köpfe der Demokratie». *demokratie-geschichte.de*. Besøkt 23. juli 2021.
6. ↑  «Siebenpfeiffer Stiftung» **(tysk)**. Besøkt 27. august 2022.
7. ↑  «Homepage des Siebenpfeiffer-Gymnasiums Kusel: Aktuelles». *www.siebenpfeiffer-gymnasium.de*. Besøkt 27. august 2022.

Eksterne lenker
---------------

* (en) Philipp Jakob Siebenpfeiffer – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Deutsche Biographie **·** VIAF **·** GND **·** LCCN **·** ISNI **·** BNF **·** BNF (data) **·** SUDOC **·** HDS
 |